ติดม็อบ
ช่วงนี้ต้องบอกว่าพระศุกร์เข้าพระเสาร์แทรกจริงๆ สำหรับข้าราชการกระทรวงการคลัง
27 ก.ย. 2555

ช่วงนี้ต้องบอกว่าพระศุกร์เข้าพระเสาร์แทรกจริงๆ สำหรับข้าราชการกระทรวงการคลัง
เพราะนอกจากจะโดนบี้เรื่องผลงานที่เก็บรายได้ไม่เข้าเป้าจนรัฐถังแตกยันจำนำข้าวจนเจ๊ง ยังต้องเผชิญกับม็อบกองทุนฟื้นฟูและพัฒนาเกษตรกรที่ปักหลักชุมนุมกันตั้งแต่ 11 ก.ย.นู่นนนน
ล่าสุด ช่วงเช้ายันเย็นของวันที่ 26 ก.ย. ผู้ชุมนุมได้ยกระดับทำการปิดล้อมทางเข้าออกกระทรวง จนสร้างความเดือดร้อนให้ผู้สัญจร
ขณะที่บรรดาข้าราชการก็โดนหนัก ไหนจะเข้าทำงานไม่ได้ แล้วคนที่มาทำงานก็กลับบ้านกลับช่องไม่ได้ 
เดือดร้อนถึง รองน้อยพงษ์ภาณุ เศวตรุนทร์ รองปลัดกระทรวงการคลังที่เป็นแม่บ้าน ต้องลงมาเจรจา รับฟังข้อเสนอเรื่องขอให้เปลี่ยนทีมผู้บริหารกองทุนฟื้นฟูเกษตรกร เนื่องจากพบว่ามีการบริหารเงิน 6,000 ล้านบาท ไม่โปร่งใส แต่ทางกระทรวงการคลังและ ธ.ก.ส. ไม่เห็นชอบ
เนื่องจากที่ผ่านมามีการปรับโครงสร้าง มีเงื่อนไขที่เอื้อต่อสมาชิกของกองทุนฟื้นฟูเกษตรกรไปมากพอแล้ว 
แค่เนี้ยแหละ แกนนำม็อบประกาศเปรี้ยงปร้างว่าจะขอปักหลักชุมนุมบริเวณข้างกระทรวงต่อจนกว่าจะมีความชัดเจนออกมาจากปาก “เดอะโต้ง” กิตติรัตน์ ณ ระนอง รองนายกฯ และ รมว.คลัง
เห็นทีข้าราชการกระทรวงการคลัง สำนักงบประมาณ คงจะต้องเพลียจิต ติดฝนน่ะบ่ยั่น แต่ติดม็อบซ้ำซากแบบนี้ มันบ่ไหวนะนายจ๋า